Trail of Tears (band)

**Trail of Tears** (opprinnelig **Natt**) er et norsk gothmetal-band fra Vennesla, dannet i 1994.

## Historie
Bandet ble dannet i 1994 under navnet **Natt**, og besto av Terje Heiseldal, Kjell Rune Hagen, Jonathan A. Perez, Michael Krumins og Ronny Thorsen. De startet som et coverband, men begynte raskt å skrive egen musikk i sjangeren thrash/death. De ga kun ut en selvtitulert femspors demo under dette navnet, den kom i i 1996.

### Ny besetning, ny stil, nytt navn, DSFA Records
I perioden 1996&ndash;1997 gikk bandet gjennom drastiske forandringer i besetningen og – som en konsekvens av dette – det musikalske uttrykket. Den kvinnelige vokalisten Ales Vik og trommis Vidar Uleberg gikk ut, og inn kom Helena Iren Michaelsen og Jonathan Perez. I tillegg utvidet de med Frank-Roald Hagen (tvillingbror av eksisterende medlem Kjell Hagen) på keyboard, og stilen utviklet seg nå fra relativt primitiv metal til en mer raffinert og kompleks sound. De byttet navn til **Trail of Tears** før utgivelsen av en ny trespors demo, *When Silence Cries...* (1997). Gitarist Michael Krumins forlot bandet kort tid etter og ble erstattet av Runar Hansen.

Demoen førte til en rekke kontraktstilbud, og signering med det nederlandske plateselskapet DSFA Records. Debutalbumet *Disclosure in Red* ble utgitt i 1998, og i 1999 dro bandet på europaturné sammen med Tristania og The Sins of Thy Beloved. 

### Napalm Records, nesten-oppløsning, ny besetning
Cathrine Paulsen erstattet Michaelsen på vokal i 2000, og bandet signerte for Napalm Records. De neste årene ga de ut fire album på dette selskapet, men Paulsen deltok kun på én innspilling; *A New Dimension Of Might* (2002). 

På tidlig 2000-tall turnerte Trail of Tears aktivt, med tre turneer i Benelux sammen med band som Therion, After Forever og Orphanage samt en rekke festivaler rundt om i Europa, blant annet Dynamo Open Air (Nederland), Wacken Open Air (Tyskland), Eurorock (Belgia), Quartfestivalen og Metal Dayz (Sveits). De spilte også i Mexico.

Vokalist Kjetil Nordhus (Green Carnation) gjorde gjesteopptredener på et par innspillinger før han ble fast medlem fra 2003. Med unntak av utskiftinger av vokalist #2 var besetningen den samme i mange år. I 2006 forlot imidlertid Perez, Hagen, Hansen og Nordhus bandet, og med kun originalmedlem Ronny Thorsen igjen så Trail of Tears dermed ut til å være historie. Kort tid senere uttalte Thorsen at bandet allikevel ville fortsette, med nye medlemmer. Det er uenighet om hvor frivillig Paulsen forlot bandet i 2002, men nå ble hun på nytt med, sammen med gitarist Bjørn Erik Næss og trommis Cato Jensen – alle tre kom da fra bandet Lucid Fear. Jensens bandkompis fra Cutthroat, Endre Moe, ble med på bass, og Trail of Tears var igjen fulltallig. 

Trail of Tears' femte studioalbum, *Existentia*, var ferdig innspilt før splitten, og ble utgitt 22. januar 2007. Franske Emmanuelle Zoldan bidro på kvinnelig vokal, ellers hadde de i denne perioden jobbet med to mannlige vokalister – Thorsen og Nordhus – og en tyngre sound. 

### Massacre Records, oppløsning
I 2012 ble Cato Jensen erstattet på trommer av Bjørn Dugstad Rønnow. Samme år signerte Trail of Tears med tyske Massacre Records, der de ga ut ett album før de ble endelig oppløst i 2013. 

### Gjenoppstandelse, The Circle Music
I 2020 gjenoppsto Trail of Tears, med både opprinnelige og nye medlemmer, inkludert den tidligere Sirenia-vokalisten Ailyn. Etter et års utsettelse på grunn av pandemien spilte bandet på Spetakkelfestivalen i Larvik i 2022, og i 2025 spilte de på festivalen Southern Discomfort – deres første konsert på 15 år i hjembyen Kristiansand. 

I 2024 signerte Trail of Tears på greske The Circle Music, med opsjon om å gi ut samtlige tidligere utgivelser på vinyl samt eventuelle nye innspillinger når bandet har dette klart. EP-en *Winds Of Disdain*, med nytt materiale, kom på tampen av 2024, og vinylutgaven av debutalbumet *Disclosure In Red* kom i 2025.

## Musikalsk stil
Bandet regnes som en av pionerene innen gothmetal. Stilen deres kjennetegnes av flere typiske trekk fra sjangeren: samspill mellom keyboard og gitar, fyldige orkestreringer og grandiose arrangementer. De benytter to vokalister med kontrasterende sopran og growl, med unntak av utgivelsen *Free Fall into Fear* (2005), der det hovedsakelig benyttes tenor og growl ispedd noen få sopranpartier. 

## Medlemmer
* Ronny Thorsen – vokal (1994&ndash;2013, 2020–)
* Jonathan A. Perez – trommer (1994&ndash;2006, 2020–)
* Runar Hansen – gitar (1997&ndash;2006, 2020–)
* Endre Moe − bass (2007&ndash;2013, 2020–)
* Pilar «Ailyn» Giménez García – vokal (2020–)
* Nicolay «Jørni» Johnsen – gitar (2020–)

### Tidligere medlemmer

#### Vokalister

* Ales Vik (1994&ndash;1996)
* Helena Iren Michaelsen (1996&ndash;2000)
* Cathrine Paulsen (2000&ndash;2003, 2007–2013)
* Kjetil Nordhus (2003&ndash;2006. Aktiv i bandet før 2003, men ikke medlem)

#### Gitarister
* Terje Heiseldal (1994&ndash;2005)
* Michael Krumins (1994&ndash;1997)
* Pål Olsen (2007–2010)
* Bjørn Erik Næss − gitar (2007&ndash;2013)
* Gøran Bomann – live-gitarist

#### Trommeslagere
* Vidar Uleberg (1994&ndash;1996)
* Cato Jensen (2007&ndash;2012)
* Bjørn Dugstad Rønnow (2012–2013)

#### Bassister
* Kjell Rune Hagen (1994&ndash;2006)

#### Keyboardister
* Frank Roald Hagen (1997&ndash;2006)

## Diskografi
### Som Natt
* 1996: *Natt* (demo)

### Som Trail of Tears
**Demo**
* 1997: *When Silence Cries...* – kassett (selvutgitt demo)
**EP**

*2024: *Winds Of Disdain* – EP (The Circle Music)

**Studioalbum**
* 1998: *Disclosure In Red* (DSFA Records)
* 2000: *Profoundemonium* (DSFA Records)
* 2002: *A New Dimension Of Might* (Napalm Records)
* 2005: *Free Fall Into Fear* (Napalm Records)
* 2007: *Existentia* (Napalm Records)
* 2009: *Bloodstained Endurance* (Napalm Records)
*2013: *Oscillation* (Massacre Records)

## Referanser


## Eksterne lenker
*